Lisa 2

Söödaseaduse muutmise seaduse eelnõu

seletuskirja juurde

**Eelnõu kooskõlastamise käigus esitatud märkuste ja ettepanekutega arvestamise tabel sööda seaduse muutmise seaduse eelnõu seletuskirja juurde**

|  |  |  |
| --- | --- | --- |
| **Kooskõlastaja** | **Märkused, ettepanekud** | **Maaeluministeeriumi arvamus** |
| **Keskkonnaministeerium** | **1. Seletuskirjas (lk 9, punkt 6.2)** öeldakse, et nii ravimsööt kui ka vahetoode sisaldavad üldjuhul toimeainena mikroobivastaseid aineid ja tuleks seetõttu liigitada ohtlikeks jäätmeteks. **Seletuskirja lk 10 punktis 6.2.1** kirjutatust võib aga aru saada, et aegunud või kasutamata ravimsööt ja vahetoode sisaldavad alati toimeainena mikroobivastaseid aineid. Palume selles osas seletuskirja täpsustada. | **Arvestatud.**Seletuskirja on täpsustatud järgmiselt:**Punkt 6.2.**Nii ravimsööt kui ka vahetoode sisaldavad veterinaarravimit, sealjuures üldjuhul toimeainena mikroobivastast ainet või parasiidivastast ainet või immunoloogilist veterinaarravimit ning tuleks seetõttu liigitada ohtlikeks jäätmeteks.**Punkt 6.2.1.**Aegunud või kasutamata ravimsööt ja vahetoode sisaldavad veterinaarravimit, sealjuures üldjuhul toimeainena mikroobivastast ainet või parasiidivastast ainet või immunoloogilist veterinaarravimit ning tuleks seetõttu liigitada ohtlikeks jäätmeteks. |
|  | **2.** Nagu eelmises punktis märgitud selgitatakse **seletuskirjas (lk 9 ja 10),** et aegunud või kasutamata ravimsööt ja vahetoode sisaldavad toimeainena mikroobivastaseid aineid ja tuleks seetõttu liigitada ohtlikeks jäätmeteks. Kas on kindlasti teada, et aegunud või kasutamata ravimsööt/vahetoode sisaldavad igal juhul aineid, mille tõttu need tuleks liigitada ohtlikeks jäätmeteks või on võimalik ka olukord, kus tegemist ei ole ohtlikke toimeaineid sisaldava ravimsööda/vaheainega? Kui tegemist on ohtliku jäätmega, siis kasutatakse jäätmekoodi 18 02 98\*. Kui tegemist ei ole ohtliku ravimsöödaga/vaheainega, siis saaks kasutada jäätmekoodi 18 02 08.Kas on võimalik, et tulevikus tuleb turule ravimsööta, mida saaks liigitada tavajäätmeteks? Kui jah, siis sobiks eelnõu § 131 lõikesse 2 ka üldisem sõnastus:„(2) Kasutamata või aegunud ravimsööta ja vahetoodet käideldakse kooskõlas jäätmeseaduses sätestatud nõuetega.“.Üldisem sõnastus jätab võimaluse tulevikus lähtuda ka jäätmeseaduse muudest nõuetest. Juhul, kui kõik ravimisöödad hetkel ja tulevikus sisaldavad mikroobivastaseid aineid ja selliseid toimeaineid, mille tõttu on need liigitatavad ohtlikeks jäätmeteks, pole vaja eelnõu § 131 lõiget 2 muuta. | **Selgitame** Euroopa Parlamendi ja nõukogu määruse (EL) 2019/4 artikli 3 lõike 2 punktide a ja b kohaselt sisaldavad nii ravimsööt, kui ka vahetoode veterinaarravimit. Sama määruse artiklite 16 ja 17 kohaselt sisaldab ravimsööda ja vahetoote tootmisel kasutatav veterinaarravim üldjuhul toimeainena mikroobivastast ainet või parasiidivastast ainet või immunoloogilist veterinaarravimit. Meie hinnangu kohaselt on eespool nimetatud toimeainete puhul tegemist ohtlike ainetega, mistõttu tuleks selliseid toimeaineid sisaldavad aegunud või kasutamata tooted liigitada ohtlikeks jäätmeteks.Kaalusime võimalust kasutada eelnõu § 131 lõikes 2 üldisemat sõnastust, mis jätaks võimaluse tulevikus lähtuda ka jäätmeseaduse muudest nõuetest.Praegu ei ole teada, et tulevikus võiks hakata ravimsööt sisaldama muid, kui eespool nimetatud toimeaineid, mistõttu leiame et üldine säte söödaseaduses oleks pigem seaduse järgijat eksitav. Ravimsööda väljakirjutamine, tootmine ja kasutamine on Põllumajandus- ja Toiduameti järelevalve all. Seetõttu omavad nad ülevaadet ravimsöödas kasutatavate veterinaarravimite kohta. Juhul, kui tulevikus tuleb turule ravimsööta, mida saaks liigitada tavajäätmeteks, on võimalik söödaseaduse vastavat sätet muuta. |
|  | **3. Seletuskirjas (lk 11)** on nimetatud sortimata ravimikogumite (jäätmekood 18 02 98\*) käitlejatena ka Kuusakoski AS ja Nelitäht OÜ. Märgime, et nimetatud käitlejad selliseid jäätmeid vastu ei võta. Nende tegevusaladeks on metallijäätmete ja romusõidukite käitlus (Kuusakoski OÜ) ning elektri- ja elektroonikaseadmete käitlus (Nelitäht OÜ). Palume selles osas seletuskirja parandada. | **Arvestatud.**Seletuskirja on vastavalt muudetud. Kuusakoski AS ja Nelitäht OÜ on seletuskirja punktist 6.2.2. kustutatud. |